Kusile begin krag opwek | Netwerk24
Kusile begin krag opwek
Deur Elvira Wood 30 Augustus 2017 15:11
Eskom se Kusile-kragstasie in aanbou.
Die Kusile-kragstasie se eerste eenheid het Woensdag om 10:00 begin krag aan die nasionale netwerk lewer.
Eskom sê in ’n verklaring dié kragstasie wat naby eMalahleni, Mpumalanga, gebou word sal vir die volgende 50 jaar kan krag lewer.
Die eerste eenheid sal 800 MW krag by die netwerk voeg en dit “verder help stabiliseer”.
Die eenheid is volgens Eskom voor die geskeduleerde datum van Julie 2018 voltooi.
Johnny Dladla, waarnemende uitvoerende hoof van Eskom, sê die lesse wat Eskom in die verlede geleer het, het hom in staat gestel om dié eenheid vroeër in bedryf te stel.
Kusile sal uiteindelik uit ses eenhede bestaan wat altesame 4 800 MW krag aan die netwerk sal lewer. Dit sal die vierde grootste steenkoolkragstasie in die wêreld wees.
Eskom beplan om die stasie in 2022 te voltooi.
Te veel krag
Eskom het onlangs gesê hy het soveel krag hy skakel tot 14 eenhede van sy ouer steenkoolkragstasies oor naweke af.
Eskom gaan die Hendrina-, Grootvlei- en Komati-kragstasie oor die volgende drie tot vier jaar tydelik sluit om die oorskotkrag te beperk en kragopwekkingskoste optimaal te bestuur.
Eskom sê een manier hoe hy van die oorskot ontslae kan raak, is om elektrisiteit na buurlande uit te voer.
Hy mik om sy uitvoer teen 2022 met meer as 400% te verhoog.
Meer oor: Eskom | Johnny Dladla | Kusile
Eskom skakel kragstasies af weens oorskot
Kusile was ‘eie doel’ vir Highveld Steel
Eskom reik gou tenders vir steenkool uit
Kusile begin krag aan Eskom lewer